ฟันธงแบงก์ไทยกำไรดี
‘เอสแอนด์พี’ชี้ได้รับผลดีลงทุนภาครัฐหนุน ดันสินเชื่อขยายตัว
8 เม.ย. 2560

‘เอสแอนด์พี’ชี้ได้รับผลดีลงทุนภาครัฐหนุน ดันสินเชื่อขยายตัวโพสต์ทูเดย์ - เอสแอนด์พีมองธนาคารใหญ่ไทยจะมีกำไรดีในระยะยาวจากการใช้จ่ายโครงการภาครัฐยาวไปถึงปี 2563บริษัทสแตนดาร์ดแอนด์พัวร์ (เอสแอนด์พี) ประกาศมุมมองบวกต่อธนาคารขนาดใหญ่ของไทย คือ ธนาคารกรุงเทพ ธนาคารไทยพาณิชย์ ธนาคารกสิกรไทยและธนาคารกรุงไทย โดยคาดว่าจะได้รับผลดีจากการใช้จ่ายโครงการของรัฐบาลจนถึงปี 2563 ที่จะส่งผลดีต่ออัตราเติบโตกำไรระยะยาว แม้ว่าจะมีปัญหาหนี้เสียเพิ่มขึ้นและปัญหาความไม่แน่นอนจากเศรษฐกิจโลกเอสแอนด์พีประมาณการกำไรปี 2560 ของธนาคารกรุงเทพ 3.5 หมื่นล้านบาท จากปี 2559 ที่มีกำไร 3.2 หมื่นล้านบาท ธนาคารไทยพาณิชย์มีกำไร 5 หมื่นล้านบาทจากปี 2559 ที่มีกำไร 4.8 หมื่นล้านบาท ธนาคารกสิกรไทยจะมีกำไร 3.96 หมื่นล้านบาทจากปี 2559 ที่มีกำไร 4 หมื่นล้านบาท และธนาคารกรุงไทยมีกำไร 3.3 หมื่นล้านบาทจากปี 2559 ที่มีกำไรประมาณ 3.2 หมื่นล้านบาทปี 2559 ที่ผ่านมาธนาคารไทยมีปัญหา หนี้เสียเพิ่มขึ้นเป็น 5.38 แสนล้านบาท หรือ 3.78% ของสินเชื่อรวม จากปี 2558 ที่อยู่ที่ 5.3 แสนล้านบาท หรือ 3.43% ของสินเชื่อรวม โดยธนาคารขนาดใหญ่ทั้งกรุงเทพ กสิกรไทย และกรุงไทยล้วนมีปัญหาหนี้เสียเพิ่มขึ้นทั้งสิ้น ธนาคารกรุงเทพหนี้ที่ไม่ก่อให้เกิดรายได้ (เอ็นพีแอล) เพิ่มขึ้น 22.4% กสิกรไทยเอ็นพีแอลเพิ่มขึ้น 31.5% และกรุงไทยเอ็นพีแอลเพิ่มขึ้น 19.3% แต่ไทยพาณิชย์เอ็นพีแอลลดลง 2.4% เหลือ 5.7 หมื่นล้านบาท จาก 5.9 หมื่นล้านบาท แต่ระดับเอ็นพีแอลยังใกล้เคียงปี 2558 ที่ทำสถิติสูงสุดในรอบ 9 ปีทั้งนี้ ส่งผลให้ต้นทุนสำรองของกลุ่มธนาคารเพิ่มขึ้น 50.4% ตั้งแต่ปี 2556 เมื่อเศรษฐกิจชะลอตัว โดยในปี 2557 เกิดการรัฐประหารทำให้อัตราเติบโตทางเศรษฐกิจ (จีดีพี) ลดลงจาก 2.7% เหลือ 0.93% และเพิ่มขึ้นเป็นเติบโต 2.96% ในปี 2558 และเติบโต 3.24% ในปี 2559 และคาดว่าจะฟื้นตัวเป็น 3.4% ในปี 2560รัฐบาลให้ข้อมูลว่าจะใช้จ่ายโครงการภาครัฐถึงปี 2563 มูลค่า 5 หมื่นล้านเหรียญสหรัฐ หรือ 1.75 ล้านล้านบาทที่จะช่วยให้มีความต้องการสินเชื่อโดยเฉพาะความต้องการซื้อวัสดุก่อสร้างในปี 2560 ในขณะที่ธนาคารขนาดใหญ่ดังกล่าวยังมีมุมมองระมัดระวัง โดยธนาคารไทยพาณิชย์ตั้งเป้าเอ็นพีแอลปีนี้ต่ำกว่า 3% ธนาคารกสิกรไทยตั้งเป้ารักษาระดับเอ็นพีแอลไว้ที่ 3.83% เท่าปีก่อนและธนาคารกรุงไทย 4.77% เท่าปีก่อนเช่นกัน ด้านธนาคารกรุงเทพคาดว่าเอ็นพีแอลจะเพิ่มขึ้นเล็กน้อย ในขณะที่มีการตั้งสำรองใกล้เคียงปี 2559